SKRIFTLIG FORESPØRGSEL E-0161/02

af Cristiana Muscardini (UEN) til Kommissionen

(4. februar 2002)

Om: Fejlagtige oplysninger på internetsider om modermærkekræft

Det italienske ugemagasin Panorama omtalte den 17. januar 2002, hvorledes ifølge forskningsresultater offentliggjort i Journal of Clinical Oncology mange internetsider om modermærkekræft giver fejlagtige eller ufuldstændige oplysninger. Forskere har undersøgt 76 internetsider, som er blevet vurderet ud fra 35 kriterier (rækkende fra basale oplysninger til hyppighed og fra risikofaktorer

til behandlingsformer). I halvdelen af tilfældene var kun 8 af kriterierne til stede, 62 % af internetsiderne indeholdt overhovedet ikke nogen af disse oplysninger, og 14 % videregav dem på fejlagtig vis.

Vil Kommissionen på denne baggrund samt under henvisning til, at også andre oplysninger om sundhedsspørgsmål er upræcise og fejlagtige, oplyse følgende:

1. Er Kommissionen bekendt med disse forskningsresultater?

2. Har Kommissionen oprettet eller finansieret grupper, der forsker i modermærkekræft?

3. Ved Kommissionen i bekræftende fald, hvor mange heraf der har benyttet internettet til at offentliggøre deres forskningsresultater?

4. Findes der regler for udbredelsen af videnskabelige oplysninger via internettet, som bl.a. lægger vægt på det etisk-deontologiske aspekt?

5. Vil Kommissionen træffe foranstaltninger ikke så meget for at sanktionere internetsider, der indeholder fejlagtige oplysninger, men især for at forbedre kvaliteten og dermed rådgivningen af de mange mennesker, som i håbet om at finde frem til nye behandlingsformer, ofte sætter lid til de oplysninger, der findes på nettet?

Svar afgivet på Kommissionens vegne af David Byrne

(15. april 2002)

1. De oplysninger, som det ærede medlem har afgivet, har gjort Kommissionen opmærksom på disse forskningsresultater vedrørende Internettet. En nøje undersøgelse af publikationen afslørede, at forfatterne fokuserede på USA og betragtede alle websteder, som ikke var på engelsk, som utilgængelige. Det ser ud til, at ingen europæiske websteder var omfattet af analysen.

2. Generaldirektoratet for Forskning har i løbet af de sidste ti år støttet forskning i behandling af modermærkekræft, navnlig grundlæggende forskning (in vitro-teknikker). I løbet af de seneste seks år har Fællesskabet støttet forskning i immunterapi som behandling. Der er dog stadig behov for yderligere forskning for at gøre det klinisk muligt.

3. På grund af selve karakteren af den forskning, som støttes af Generaldirektoratet for Forskning, er resultaterne blevet offentliggjort i videnskabelige tidsskrifter, selv om man ikke har offentliggjort kliniske resultater på Internettet.

4. Der findes ingen europæisk lovgivning vedrørende de etiske aspekter af videnskabelige oplysninger på Internettet. Ikke desto mindre kræver mange organer, som yder støtte, at ingen af de oplysninger, som offentliggøres som resultat af den støttede forskning, må være fejlagtige.

5. Den 15. juni 2000 forelagde Kommissionen på grundlag af artikel 152 i EF-traktaten Rådet og Parlamentet et forslag til Parlamentets og Rådets afgørelse om et EF-handlingsprogram om folkesundhed(1). Efter den endelige vedtagelse vil den nye handlingsplan for folkesundheden støtte udviklingen af et omfattende sundhedsinformationssystem, som muligvis også kan dække omfattende oplysninger om kræft, herunder modermærkekræft. Spørgsmålet om bedste praksis, certificering og kvalitetskontrol bliver behandlet.

Indtil videre kan det muligvis være nyttigt at anvende de mange kræftinformationstjenester, som findes i mange medlemsstater eller europæiske regioner. Det tyske kræftcenters Krebsinformationsdienst (KID)(2) eller de mange internetportaler oprettet af de europæiske foreninger eller sammenslutninger til bekæmpelse af kræft kan måske tjene som eksempel på, hvordan Europas borgere kan få omfattende og præcise oplysninger om kræft.

(1) EFT C 337 E af 28.11.2000.

(2) (Telefon: +49 6221 410121 eller http://www.krebsinformationsdienst.de).